**Ea noaptea**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ea noaptea culege luna din bălți

mânjindu-şi de galben cămaşa de noapte

ştergându-şi palmele de sânii de lapte

foşnind o poveste nescrisă în cărți.

Ea noaptea aleargă desculță prin bălți

călcând în picioare şi noaptea şi luna,

în urma-i copiii o strigă nebuna,

că spune că-n stele sunt drumuri şi hărți.

Ea noaptea un deget înmoaie în bălți

şi-o mângâie-n creştet pe lună

şi-aşa îmi doresc să stârnesc o furtună

să cad printre străzi în o mie de părți.